
Sirály-formák

A Sirály-formák (alcím: Öt Sirály. Részletek a Sirály előadástörténetéből) című munka Csehov Sirályának öt magyarországi kőszínházi előadásával foglalkozik. A dolgozat a színháztörténeti hagyomány alakulását vizsgálja az előadások elemzésén keresztül, s a kiemelt, tradicionálisan a Sirály-értelmezések előterében működő teátrális kereteket használja fel a forma megközelítéséhez. Ilyenek: a díszlet és a tó szerepe az előadásokban; a sirály megjelenési formái; az előadás főszereplő színésze; a karakterek ábrázolása; Trepljov tehetségének megjelenít(het)ése. A dolgozat állítása, hogy ekként tetten érhető a Sirály-kánon alakulása. Az elemzésre kiválasztott öt előadás a következő: 1971-ből Székely Gábor szolnoki és Zsámbéki Gábor kaposvári munkája, 1982-ből Horvai István rendezése, valamint Alföldi Róbert 1997-es és 2013-as előadása. Az öt előadás kiválasztása a legnagyobb színháztörténeti hatással bíró alkotásokra fókuszált, hiszen a jelenidejűségből kilépő művek hatásmechanizmusának működése ekként értelmezhető.
Fontos dramaturgiai szempont, hogy az előadásokon keresztül a dolgozat a lehető legtöbb rendezési koncepcióra találjon példát: két új bemutató egy évadban, egy rendező, aki kétszer is megrendezte a Sirályt, fővárosi előadás, vidéki előadás, fiatal rendező, idősebb rendező munkája. A korpusz kialakításakor döntő szempontnak tételeztük, hogy észlelhető legyen egy kronologikus egyenletesség, ekként vázolva fel egy alaposabb, teljesebb, gazdagabb korpusszal bíró Sirály hagyomány történetet.



